text: Borgmester vil stoppe hash-cafe
  01 februar 2013 kl. 16.25
  Med byggeloven i hånden vil borgmester Tove Larsen (S) lukke en hash-cafe i Aabenraa.
  Cafeen er oprettet i en tidligere tatovørbutik af Baris Pekerman.
  Byggeloven siger, at når en ejendom bliver ombygget eller overgår til et andet formål, kræver det en kommunal tilladelse.
  - Vi har sendt et brev til indehaveren af cafeen, og så kigger vi igen på det i næste uge. Hvis han ikke selv lukker cafeen, vil vi bede politiet om at lukke den, siger borgmester Tove Larsen (S), Aabenraa Kommune.
  
  Vil ikke søge
  Baris Pekerman har ikke planer om at søge kommunen om tilladelse til at drive sin cafe.
  - Det her er en forening for rygere, og man kan kun komme ind, hvis man er over 18 år og medlem. Derfor skal jeg overhovedet ikke søge kommunen om tilladelse til noget som helst, siger Baris Pekerman.
  Han har planer om at oprette såkaldte rygerforeninger i andre byer.
  Politiet er også i gang for at få lukket hash-cafeen. Senest har politiet beslaglagt 205 gram hash i butikken, og besiddelsen af en sådan mængde takseres normalt til en fængselsstraf.
  Baris Pekerman er dog ikke sigtet for noget.
  